পাঁচটি থিয়েটার মানে ‘ভাইরাস এম’, ‘সতেরোই জুলাই’, ‘সিনেমার মতো’, ‘বাবলি’, ‘মৃত্যু-ঈশ্বর-যৌনতা’। প্রথম তিনটিতে আমার নির্দেশনা, পরের দু’টিতে অন্যের। চলচ্চিত্রটি মানে ‘তিস্তা’। উত্তরবঙ্গে আউটডোর। আর থিয়েটার নিয়ে সারা দেশ ঘোরা। রাত জেগে আড্ডা মারা, তর্ক করা, পরস্পরকে বোঝা, গল্প করা, ঝগড়া করা। তার পর ক্লান্ত শরীরে ঘুমিয়ে পড়া। কত কিছু মনে পড়ছে। যা মনে পড়ে তার সবটা কি বলে ওঠা যায়? সম্ভব? অনেকটাই হিমশৈলের মতো ভেতরে পড়ে থাকে। তার পর জলের মতো ঘুরে ঘুরে সেই স্মৃতির সঙ্গে সংলাপ আর প্রলাপ শুরু হয়। তখন দু’জন মিলে নাটকটা লিখি। একদম সেলিম-জাভেদের মতো। ২০০৩ সাল। পীযূষকান্তি সরকারের একক শুনতে গেছি রবীন্দ্রসদনে এক শীতের সকালে। পীযূষ বলল, ‘‘থিয়েটারটা আবার করতে চাই। (ও তখন টেলিভিশন ও সিনেমায় যথেষ্ট খ্যাতনামা) হতে পারে?’’ আমি বললাম, হতেই পারে। ব্যস, শুরু হল ‘ভাইরাস এম’। পরের বছর ‘সতেরোই জুলাই’। তার পরের বছর ‘বাবলি’। ২০০৪-এ ‘তিস্তা’। মাঝে ‘মৃত্যু-ঈশ্বর-যৌনতা’। তার পর লম্বা বিরহ ও বিচ্ছেদ। আবার ২০১৩তে ‘সিনেমার মতো’। কিন্তু আমরা দু’জন কখনও মানসিক ভাবে একে অন্যকে ছেড়ে যাইনি। নির্দেশক ও অভিনেতার মধ্যে তো সেটাই প্রকৃত গাঁটছড়া। একেবারে দাম্পত্যের মতো। আমার দলের শেষ বক্তৃতা এ বছরই তো পীযূষ দিল। বিষয় ছিল: ‘নির্দেশক-অভিনেতার সম্পর্ক’।